  vk.com (Сергей Юрин) Майя Бывальцева Пичи Пурга ёрос эмъюртын цифровой маммограф, флюорограф но рентген-аппарат пуктӥзы. Тӥрлык «Здравоохранение» йӧскалык ӵектосэ пырись «Модернизации первичного звена здравоохранения» программая вуиз. Со сярысь Удмуртиысь тазалыкез утёнъя министерстволэн пресс-службаез ивортӥз. « Юри выль тӥрлыклы улэ терапи корпуслэн нырысетӥ но кыкетӥ этажъёсаз кык висъетъёс быдэсак выльдэмын » Алексей Назаров, Пичи Пурга ёрос эмъюртлэн валтӥсь эмчиез Солэн кылъёсызъя, выль техникаен ужаны ӧнерчиос вань – куинь эмчиос но ньыль рентген-лаборантъёс. Ар ӵоже 30 сюрс пала эскеронъёс ортчытыны чаклало. « Таӵе тӥрлык калылкы ас ёросаз вылӥ ӟечлыко эмъюрттэт басьтыны луонлык сётоз, Ижкаре яке бускель улосвылэ ветлоно уз ни луы. Дыраз ортчытэм эскеронъёс – адямилэсь тазалыксэ но улонэзлэсь ӟечлыксэ утёнын валтӥсез мертэт » Алексей Назаров, Пичи Пурга ёрос эмъюртлэн валтӥсь эмчиез Удмуртиысь кивалтэтлэн тӧроезлэн воштӥсез Эльвира Пинчук эмъяськонние вуылыкуз пусйиз, 2023-тӥ арын эмъюртэ кык выль УЗИ-аппаратъёс басьтыны чакламын. Тодэ вайытом, 2022-тӥ арын Удмуртиысь ёрос эмъяськонниосы 11 флюорографъёс, маммографъёс но рентгенографъёс вуозы.  Тегъёс: эмъяськонниос ПичиПурга ЭльвираПинчук Удмуртия йӧскалыкӵектосъёс  